Predkladacia správa

Materiál sa predkladá ako iniciatívny. Vychádza z Programového vyhlásenia vlády Slovenskej republiky - aktívne podporovať zahraničnoobchodnú spoluprácu s vybranými krajinami Ázie, Afriky a Latinskej Ameriky s prihliadnutím na ekonomické záujmy SR. MH SR, ako garant všetkých hospodárskych zmlúv, považuje skvalitnenie právneho rámca medzi Slovenskou republikou a Kubánskou republikou za dôležité opatrenie na podporu slovenského vývozu. 

Hospodárska a obchodná spolupráca je prioritou v bilaterálnych vzťahoch medzi SR a Kubou. Do roku 1989 patrila Kuba medzi najvýznamnejších partnerov hospodárskej spolupráce ČSSR s krajinami Latinskej Ameriky a aj v súčasnosti patrí medzi významných obchodných partnerov SR v tejto oblasti. Zatiaľ čo obrat vzájomného obchodu začal po roku 1989 prudko klesať, v posledných rokoch je charakteristický najmä výraznými výkyvmi. Z hľadiska obratu bol rok 2007 rekordným, pretože podľa predbežných údajov dosiahol 22,0 mil. USD, z čoho cca 95,0% bol objem slovenského vývozu.

Pokiaľ ide o komoditnú štruktúru, kým najdôležitejšími našimi vývoznými položkami sú stroje, prístroje a mechanické zariadenia pre energetiku, prístroje na záznam zvuku a obrazu, výrobky zo železa a ocele, nástroje a prístroje optické, meracie, laboratórne a lekárske, v našom dovoze, ktorý nepredstavuje významný objem, majú tradične najväčší podiel tabak a tabakové výrobky, nápoje a liehoviny. 

Najzaujímavejšie slovenské vývozné zámery sa aj naďalej sústreďujú na energetický sektor. V období bývalej federácie totiž naše spoločnosti vybudovali až 40% energetických kapacít Kuby, čo ponúka veľké možnosti pri obnove zastaranej energetickej siete. Perspektívne možnosti spolupráce sa ukazujú aj v oblasti dodávok dopravných prostriedkov, poľnohospodárskej techniky, lesných traktorov a strojov na spracovanie dreva, potravinárskych výrobkov a žiaruvzdorného materiálu, atď. Zaujímavými sa javia možnosti spolupráce aj v oblasti cestovného ruchu. Na druhej strane, Kuba môže byť dodávateľom takých komodít ako koncentráty medenej, chrómovej či niklovej rudy. Významným prvkom v snahe o obnovenie vzájomných hospodárskych vzťahov na vládnej úrovni bola oficiálna návšteva ministra hospodárstva SR na Kube v decembri 2007 so skupinou podnikateľov.

Podpisom novej dohody, ktorou sa zriadi Medzivládna komisia pre hospodársku spoluprácu, sa rozširujú predpoklady pre intenzívnejší rozvoj obchodných a hospodárskych vzťahov a pre priame obchodné väzby medzi podnikateľskými a obchodnými subjektmi oboch krajín. Zároveň sa vytvorí základný predpoklad pre pokračovanie rokovaní o riešení pohľadávok z minulého obdobia.

Na materiál sa nevzťahuje obmedzenie prístupu k informáciám podľa § 11 ods. 1 písm. b, zákona č. 211/2000 Z. z. o slobodnom prístupe k informáciám, keďže dohoda bude po nadobudnutí platnosti uverejnená v Zbierke zákonov Slovenskej republiky v zmysle zákona   č. 1/1993 Z .z. o Zbierke zákonov Slovenskej republiky. 

Predkladaná dohoda je v súlade s právnym poriadkom Slovenskej republiky, reviduje jej bilaterálnu zmluvnú základňu, jej plnenie nemá dopad na štátny rozpočet a nie je v rozpore s jednotnou obchodnou politikou a inými pravidlami EÚ. Výdavky spojené s činnosťou a zasadaniami slovensko-kubánskej zmiešanej hospodárskej komisie budú zabezpečované v rámci príslušných zainteresovaných rozpočtových kapitol na jednotlivé roky. Materiál nemá finančný, ekonomický a environmentálny vplyv, ani vplyv na zamestnanosť a podnikateľské prostredie.

Materiál bol predmetom medzirezortného pripomienkového konania a vyhodnotenie pripomienok je súčasťou tohto materiálu. Upravený text dohody kubánska strana schválila.

Vzhľadom na uvedené skutočnosti sa odporúča, aby vláda SR schválila návrh Dohody medzi vládou Slovenskej republiky a vládou Kubánskej republiky o hospodárskej spolupráci.